દેશની સર્વોચ્ચ અદાલતે સ્પષ્ટપણે કહ્યું છે કે કાયદો અને વ્યવસ્થા જાળવીને પ્રજાને સુરક્ષા અને સલામતી બક્ષવાનું કામ રાજય સરકારનું હોય છે. કાયદાનું શાસન સ્થાપવાની ફરજ પણ તેમની છે. જે પ્રજા-પ્રેક્ષકોને ફિલ્મ જોવી છે તેમને પૂરતી સુરક્ષા અને લોખંડી બંદોબસ્ત ગોઠવીને પૂરી પડાઈ હોત તો સરકારની સફળતા ગણાત પણ તેને બદલે સરકારે સિનેમા ગૃહના સંચાલકોની સહાય લઈ ને ફિલ્મ ન પ્રદર્શિત કરવાનું વલણ દાખવીને તદ્દન અયોગ્ય કર્યું છે. મુખ્ય ન્યાયમૂર્તિ શ્રીએ સ્પષ્ટ કહ્યું છે કે મુઠ્ઠીભાર માણસો રસ્તા પર આવે અને ફિલ્મ પર પ્રતિબંધની માંગણી કરે તેમ ન ચાલે. સરકાર એમ કહે કે જાહેર શાંતિ અને સલામતી જાળવવા ફિલ્મ નું પ્રદર્શન અટકાવો તે વ્યાજબી નથી. સર્વોચ્ચ અદાલતે સ્પષ્ટતા પણ કરી છે કે સેન્સર બોર્ડ ને સંસદે કાયદા દ્વારા જરૂરી જવાબદારી અને અધિકાર સોંપેલા છે ત્યારે તેમનું પ્રમાણપત્ર મળ્યા પછી ફિલ્મ અચૂક દર્શાવવી તે રાજ્ય સરકારની જવાબદારી અને ફરજ બને છે.